Թոմաս Լեմար

Թոմաս Լեմար (ֆր.՝ Thomas Lemar, նոյեմբերի 12, 1995(1995-11-12), Baie-Mahault), ֆրանսիացի պրոֆեսիոնալ ֆուտբոլիստ։ Ներկայումս հանդես է գալիս Ատլետիկո Մադրիդի և Ֆրանսիայի ազգային հավաքականի կազմում։ Խաղում է վինգերի և հարձակվողական կիսապաշտպանի դիրքում։ Հայտնի է իր բազմակողմանիությամբ և երկու եզրերում ու կենտրոնում խաղալու ունակությամբ։
Կարիերան սկսել է 2013 թվականին՝ Կանում։ 2015 թվականին 4 միլիոն եվրոյի դիմաց տեղափոխվել է Մոնակո։ Ակումբի կազմում 127 հանդիպում անցկացնելուց հետո 2018 թվականին Լեմարը միացավ Ատլետիկո Մադրիդին։
Լեմարը ներկայացրել է Ֆրանսիան բոլոր տարիքային երիտասարդական հավաքականներում և իր դեբյուտը ազգային հավաքականի կազմում նշել է 2016 թվականի նոյեմբերին։ 2018 թվականին Լեմարը Ֆրանսիայի հավաքականի կազմում հաղթեց աշխարհի առաջնությունը։


== Ակումբային կարիերա ==


=== Կան ===
Լեմարը Կանի ակադեմիայի սան է։ Իր պրոֆեսիոնալ դեբյուտը նշեց 2013 թվականի օգոստոսի 2-ին՝ փոխարինման դուրս գալով Լիգա 2-ի Դիժոնի դեմ խաղում։ Առաջին հանդիպումը Լիգա 1-ում անցկացրեց 2014 թվականի օգոստոսի 9-ին՝ Էվիանի դեմ խաղում։ Իր առաջին գոլը պրոֆեսիոնալ կարիերայում խփեց 2015 թվականի ապրիլի 5-ին՝ Նանտի դեմ խաղում։ Կանի կազմում Լեմարը անցկացրեց 35 հանդիպում՝ դառնալով 1 գոլի և 6 գոլային փոխանցման հեղինակ։


=== Մոնակո ===
2015 թվականի ամռանը Լեմարը 5 տարվա պայմանագիր կնքեց Մոնակոյի հետ։ Իր դեբյուտը նշեց օգոստոսի 22-ին՝ Թուլուզի դեմ խաղում՝ այս խաղում դառնալով գոլի հեղինակ։ Առաջին հանդիպումը եվրոպական առաջնություններում անցկացրեց օգոստոսի 25-ին՝ փոխարինելով Մարիո Պաշալիչին Չեմպիոնների Լիգայի որակավորման փլեյ-օֆֆ փուլի Վալենսիայի դեմ խաղում։ Սեպտեմբերի 20-ին Լեմարը գոլի և գոլային փոխանցման հեղինակ դարձավ Լորյանի դեմ խաղում։ 2016 թվականի մարտի 4-ին ֆրանսիացին գոլ խփեց Կանի դեմ խաղում, իսկ հանդիպումն ավարտվեց 2-2 հաշվով։ 2015-16 մրցաշրջանում Լեմարը անցկացրեց 34 հանդիպում՝ դառնալով 5 գոլի և 5 գոլային փոխանցման հեղինակ։2016 թվականի սեպտեմբերի 17-ին Լեմարը դուբլ ձևակերպեց Ռենի դեմ խաղում։ Նոյեմբերի 22-ին նա գոլ խփեց Չեմպիոնների Լիգայի խմբային փուլի Տոտենհեմ Հոտսպուրի դեմ խաղում՝ օգնելով Մոնակոյին հաղթել 2-1 հաշվով։ Դեկտեմբերի 3-ին ֆրանսիացին գոլի և 2 գոլային փոխանցման հեղինակ դարձավ Բաստիայի դեմ խաղում։ 2017 թվականի ապրիլի 1-ին Լեմարը գոլ խփեց Ֆրանսիայի լիգայի գավաթի եզրափակչի Պարի Սեն-Ժերմենի դեմ խաղում, սակայն Մոնակոն պարտվեց 4-1 հաշվով։ Ապրիլի 19-ին նա 2 գոլային փոխանցում տվեց Չեմպիոնների Լիգայի քառորդ եզրափակչի Բորուսիա Դորտմունդի դեմ խաղում։ 2016-17 մրցաշրջանում Լեմարը անցկացրեց 55 հանդիպում՝ դառնալով 14 գոլի և 17 գոլային փոխանցման հեղինակ։ Մոնակոն հաղթեց Լիգա 1-ը, ինչպես նաև՝ հասավ Չեմպիոնների Լիգայի կիսաեզրափակիչ, որտեղ պարտվեց Յուվենտուսին։
2017 թվականի հուլիսի 29-ին Լեմարը թիմի մեկնարկային կազմում խաղադաշտ դուրս եկավ Ֆրանսիայի սուպերգավաթի Պարի Սեն-Ժերմենի դեմ խաղում, սակայն Մոնակոն պարտվեց 2-1 հաշվով։ Հոկտեմբերի 28-ին ֆրանսիացին գոլի հեղինակ դարձավ Բորդոյի դեմ խաղում։ 2018 թվականի հունվարի 9-ին Լեմարը գոլ խփեց Ֆրանսիայի լիգայի գավաթի Նիսի դեմ խաղում՝ օգնելով իր թիմին հաղթել 2-1 հաշվով։ Մարտի 31-ին նա թիմի մեկնարկային կազմում խաղադաշտ դուրս եկավ Ֆրանսիայի լիգայի գավաթի եզրափակչի Պարի Սեն-Ժերմենի դեմ խաղում, սակայն Մոնակոն կրկին պարտվեց։ Ակումբի կազմում Լեմարը անցկացրեց 127 հանդիպում՝ դառնալով 22 գոլի և 32 գոլային փոխանցման հեղինակ։


=== Ատլետիկո Մադրիդ ===
2018 թվականի հունիսի 18-ին Լեմարը 5 տարվա պայմանագիր կնքեց Ատլետիկո Մադրիդի հետ։ Ակումբը նրա համար վճարեց ռեկորդային 60 միլիոն եվրո։ Իր դեբյուտը նշեց օգոստոսի 15-ին՝ թիմի մեկնարկային կազմում խաղադաշտ դուրս գալով ՈՒԵՖԱ Սուպեր գավաթի Ռեալ Մադրիդի դեմ խաղում և օգնելով իր թիմին նվաճել գավաթը։ Առաջին հանդիպումը Լա Լիգայում անցկացրեց օգոստոսի 20-ին՝ Վալենսիայի դեմ խաղում։ Իր առաջին գոլը Ատլետիկոյի կազմում խփեց սեպտեմբերի 22-ին՝ դուբլ ձևակերպելով Խետաֆեի դեմ խաղում։ Դեկտեմբերի 5-ին Լեմարը գոլի և գոլային փոխանցման հեղինակ դարձավ Իսպանիայի գավաթի Սանտ Անդրեուի դեմ խաղում։ 2019 թվականի ապրիլի 20-ին ֆրանսիացին խփեց Էյբարի դեմ հանդիպման միակ գնդակը՝ 1-0 հաշվով հաղթանակ պարգևելով իր թիմին։ Իր առաջին մրցաշրջանում Լեմարը անցկացրեց 43 հանդիպում՝ դառնալով 4 գոլի և 6 գոլային փոխանցման հեղինակ։


== Միջազգային կարիերա ==
Լեմարը ներկայացրել է Ֆրանսիան բոլոր տարիքային երիտասարդական հավաքականներում։ Մինչև 17 տարեկանների հավաքականի կազմում նա 2012 թվականին մասնակցեց Եվրոպայի առաջնությանը, սակայն Ֆրանսիան դուրս մնաց խմբային փուլից։
Ֆրանսիայի ազգային հավաքական Լեմարը առաջին անգամ հրավիրվեց 2016 թվականի նոյեմբերին՝ փոխարինելով վնասվածք ստացած Կինգսլի Կոմանին Շվեդիայի և Կոտ դ'Իվուարի դեմ խաղերի համար։ Իր դեբյուտը ազգային հավաքականում նշեց նոյեմբերի 15-ին՝ փոխարինելով Ադրիան Ռաբիոտին Կոտ դ'Իվուարի դեմ ընկերական խաղում։ Իր առաջին գոլը հավաքականի կազմում խփեց 2017 թվականի օգոստոսի 31-ին՝ Նիդերլանդների դեմ խաղում՝ այս խաղում դառնալով դուբլի հեղինակ և օգնելով իր թիմին հաղթել 4-0 հաշվով։
2018 թվականի մայիսի 17-ին Լեմարը ընդգրկվեց աշխարհի առաջնության համար Ֆրանսիայի հավաքականի 23-հոգանոց կազմում։ Այստեղ նա խաղադաշտ դուրս եկավ միայն հունիսի 26-ին՝ Դանիայի դեմ խաղում։ Հուլիսի 15-ին Ֆրանսիան հաղթեց աշխարհի առաջնությունը՝ եզրափակչում 4-2 հաշվով պարտության մատնելով Խորվաթիային։


== Կարիերայի վիճակագրություն ==


=== Ակումբային վիճակագրություն ===
2019 թվականի օգոստոսի 23-ի դրությամբ


=== Միջազգային վիճակագրություն ===
2019 թվականի օգոստոսի 23-ի դրությամբ


=== Միջազգային գոլեր ===


== Նվաճումներ ==


=== Ակումբային ===


====== Մոնակո ======
Լիգա 1. 2016–17Ատլետիկո Մադրիդ

ՈՒԵՖԱ Սուպեր գավաթ. 2018


=== Միջազգային ===
Ֆրանսիա

ՖԻՖԱ աշխարհի առաջնություն․ 2018


=== Անհատական ===
Չեմպիոնների Լիգայի տարվա հայտնությունների խորհրդանշական հավաքական. 2016
Ֆրանսիայի առաջնության ամսվա լավագույն ֆուտբոլիստ. նոյեմբեր 2016


== Ծանոթագրություններ ==


== Արտաքին հղումներ ==
Լեմարի պաշտոնական Ինստագրամի էջը
Լեմարը transfermarkt-ում
Լեմարը soccerbase.com-ում
Լեմարը WhoScored.com կայքում
Լեմարը Ատլետիկո Մադրիդի պաշտոնական կայքում
Լեմարը Լիգա 1-ի պաշտոնական կայքում Archived 2018-06-12 at the Wayback Machine.
Լեմարը ՈՒԵՖԱ-ի պաշտոնական կայքում
Լեմարը ՖԻՖԱ-ի պաշտոնական կայքում(չաշխատող հղում)
Լեմարը Ֆրանսիայի ֆուտբոլի ֆեդերացիայի կայքում Archived 2015-09-24 at the Wayback Machine.